EPISTOLA XLI. COMITIS VIROMANDENSIS AD SUGERIUM.  Rogat ut clericis Belvacensibus ad preces reginae pecunia indulgeatur de redditibus episcopatus Belvacensis, ad expensas itineris ipsorum ad papam pro electione Henrici in episcopum Belvacensem.
SUGERIO Dei gratia abbati Sancti Dionysii, R. Viromandensis comes salutem.
Belvacenses clerici pro electione domni Henrici Romam properant ad apostolicum, et ad perficiendum hoc opus pecunia est eis necessaria. Rogat autem domina regina et vos et me, ut de reditibus episcopatus ex aliqua parte eis indulgeamus. Rogo itaque vos, quoniam hoc multum volo et laudo, ut ejus petitionem exaudiatis in tantum, ut Domino regi gratum sit, et honor ejus et noster, quoniam dominus noster est, et ei debemus quod pro alio non faceremus. Valete.
[RADULFUS]